6.4.2022
SK
Úradný vestník Európskej únie
C 152/195
3.8.
Okrem toho podpora zručností, znalostí a podpora na úrovni poľnohospodárov a lesných hospodárov dokáže posilniť uplatňovanie nových udržateľných postupov a prelomových technológií (napr. presné poľnohospodárstvo, riadený pohyb strojov, správne zneškodňovanie odpadu, vyhýbanie sa používaniu chemických pesticídov, zachovávanie genetickej diverzity v rámci pôdy atď.).
EHSV víta zámer Komisie navrhnúť regulačný rámec pre odstraňovanie uhlíka v odvetví poľnohospodárstva.
3.9.
Sú potrebné celosvetové koordinované opatrenia s cieľom zabezpečiť, aby sa zmena klímy riešila rýchlo a efektívne.
Ako sa uvádza v správe IPCC z roku 2021 (9), je k dispozícii vedecký dôkaz, že časté katastrofy v Európe v nedávnom období jasne súvisia s teplejšou klímou a so zvýšenými emisiami skleníkových plynov.
Okrem toho sa v nej uvádza, že vplyvom ľudskej činnosti „sa klíma otepľuje tempom, ktoré minimálne za posledných 2 000 rokov nemá obdobu“.
Preto sa EHSV domnieva, že úsilie EÚ musí byť doplnené cielenými, účinnými opatreniami na medzinárodnej úrovni s cieľom zabezpečiť celosvetové zapojenie, spravodlivé rozdelenie zaťaženia a spravodlivú hospodársku súťaž.
4.
Konkrétne pripomienky 4.1.
Legislatívny balík Fit for 55 predstavuje skvelý a ambiciózny krok a opäť preukazuje, že EÚ stojí na čele boja proti zmene klímy.
Takisto je skvelou témou diskusie pred 26. konferenciou OSN o zmene klímy v Glasgowe, na ktorej by sa EÚ mala pokúsiť presvedčiť zvyšok sveta, že je naliehavo potrebné, aby realizoval podobné opatrenia.
EHSV zdôrazňuje, že koordinovaná celosvetová reakcia je jediným účinným spôsobom na riešenie zmeny klímy a že spolupráca s našimi partnermi v rámci skupín G7, G20 a iných medzinárodných orgánov je správnou cestou vpred.
4.2.
Strata poľnohospodárskej pôdy v dôsledku degradácie pôdy, urbanizácie a opustenia predstavuje už dlhé roky zložitý problém vo všetkých členských štátoch.
Územné plánovanie má zásadný význam pre udržateľný rozvoj EÚ a EHSV žiada, aby sa osobitná pozornosť venovala efektívnemu využívaniu prírodných zdrojov, najmä vzhľadom na to, že v dôsledku zvyšovania počtu obyvateľstva sa zmenšuje plocha pôdy.
EHSV už navrhol ucelený rámec EÚ, ktorý by chránil poľnohospodársku pôdu (10).
4.3.
S cieľom zvýšiť produktivitu a ukladanie CO2 v odvetví poľnohospodárstva EHSV vyzýva na rozsiahlu propagáciu a podporu udržateľných poľnohospodárskych postupov ako striedanie plodín, zhodnocovanie organického odpadu, presné poľnohospodárstvo atď.
Poľnohospodárom by sa mali takisto poskytnúť potrebné možnosti financovania a aktualizované informácie o najlepších poľnohospodárskych postupoch a možnostiach zlepšenia kvality pôdy.
Napokon sa pôda musí vo všetkých členských štátoch obhospodarovať starostlivo, pri zabezpečení primeranej rovnováhy medzi konkurencieschopnosťou a udržateľnosťou.
4.4.
V marci 2021 Európska komisia uverejnila akčný plán pre ekologickú poľnohospodársku výrobu (11) s cieľom pomôcť členským štátom dosiahnuť do roku 2030 cieľ 25 % poľnohospodárskej pôdy obhospodarovanej ekologickým spôsobom.
EHSV zdôrazňuje význam zvýšenia podielu ekologického poľnohospodárstva, ktorý by znamenal obrovský skok pre odvetvie poľnohospodárstva z hľadiska zníženia emisií skleníkových plynov a zachovania biodiverzity.
EHSV takisto poukazuje na ďalšie možnosti zníženia rizika socioekonomického využívania (artificializácie) pôdy, ako sú agroekológia, agrolesníctvo, permakultúra, bezorbové obrábanie pôdy atď.
4.5.
Z číselných údajov vyplýva, že spaľovanie biomasy sa od roku 2000 zdvojnásobilo a polovica všetkého vyťaženého dreva sa spaľuje na výrobu energie (12).
EHSV sa nazdáva, že tento nepriaznivý tlak na lesy viedol k nedávnemu poklesu sekvestrácie uhlíka, a domnieva sa, že hoci výroba bioenergie na báze dreva a iných druhov bioenergie má veľmi dôležitú úlohu, mala by sa realizovať, len keď sa biomasa vyrába udržateľným spôsobom.
Okrem toho, EHSV už uviedol, že v záujme toho, aby sa „predišlo oslabeniu environmentálnej integrity, fosílne emisie z ostatných sektorov by nemali byť kompenzované výrubom lesov, v dôsledku ktorého by sa mohla znížiť dostupnosť dreva pre biohospodárstvo“ (13).
4.6.
EHSV poukazuje na to, že dovoz biomasy prináša osobitné súvisiace riziká, na ktoré sa nariadenie EÚ nezameriava.
Preto sú potrebné široké medzinárodné dohody s cieľom zabezpečiť rovnaké podmienky na jednotnom trhu, zatiaľ čo obchodná politika EÚ by mala pomôcť predchádzať dovozu biomasy, ktorá vedie k odlesňovaniu v krajinách pôvodu.
(9) (10) (11) (12) (13)
Climate- AR6: The Physical Science Basis., IPCC (2021).
Stanovisko EHSV na tému Využívanie pôdy na udržateľnú výrobu potravín a ekosystémové služby (Ú. v.
EÚ C 81, 2.3.2018, s. 72). 11.
Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o akčnom pláne pre napredovanie ekologickej poľnohospodárskej výroby COM/ 2021/ 141 final Forests sacrificed for EU climate policy Stanovisko EHSV na tému Rozhodnutie o spoločnom úsilí týkajúce sa rámca politík v oblasti klímy a energetiky na rok 2030 a emisií a záchytov z využívania pôdy, zo zmien vo využívaní pôdy a z lesného hospodárstva (LULUCF) (Ú. v.
EÚ C 75, 10.3.2017, s. 103).